6/2/22, 1 1:43 AM Laki Suomen Pankista 214/1998 - Ajantasainen lainsäädäntö - FINLEX ®
https://finlex.fi/fi/laki/ajantasa/1998/19980214 1/9Finlex ®
Finlex › Lainsäädäntö › Ajantasainen lainsäädäntö › Vuosi 1998 › 27.3.1998/214
Seurattu SDK 370/2022 saakka.
27.3.1998/214
Laki Suomen Pankista
Katso tekijänoikeudellinen huomautus käyttöehdoissa.
Eduskunnan päätöksen mukaisesti säädetään:
1 luku
Yleiset säännökset
1 §
Asema
Suomen Pankki on Suomen keskuspankki. Se on itsenäinen julkisoikeudellinen laitos.
Suomen Pankki toimii Euroopan yhteisön perustamissopimuksessa, jäljempänä perustamissopimus , sekä
Euroopan keskuspankkijärjestelmän ja Euroopan keskuspankin perussäännössä, jäljempänä perussääntö ,
määrätyllä tavalla osana Euroopan keskuspankkijärjestelmää.
Hoitaessaan Euroopan keskuspankkijärjestelmän tehtäviä Suomen Pankki toimii Euroopan keskuspankin
suuntaviivojen ja ohjeiden mukaisesti.
2 §
Tavoite
Suomen Pankin ensisijaisena tavoitteena on perustamissopimuksen mukaisesti pitää yllä hintavakautta.
Suomen Pankin on perustamissopimuksen mukaisesti tuettava muidenkin talouspolitiikan tavoitteiden
saavuttamista vaarantamatta kuitenkaan 1 momentissa säädettyä tavoitetta.
3 §
Tehtävät
Suomen Pankin tehtävänä on toteuttaa osaltaan Euroopan keskuspankin neuvoston määrittelemää
rahapolitiikkaa.
Suomen Pankin tehtävänä on myös:
1) huolehtia osaltaan rahahuollosta ja setelien liikkeeseen laskemisesta;
2) huolehtia osaltaan valuuttavarannon hallussapidosta ja hoidosta;
3) huolehtia osaltaan maksu- ja muun rahoitusjärjestelmän luotettavuudesta ja tehokkuudesta sekä osallistua
sen kehittämiseen;
4) huolehtia toimintansa kannalta tarpeellisten tilastojen laatimisesta ja julkaisemisesta.
4 §
Riippumattomuus ja yhteistoiminta muiden viranomaisten kanssa
Hoitaessaan Euroopan keskuspankkijärjestelmän tehtäviä Suomen Pankki tai sen toimielimen jäsen ei saa
pyytää tai ottaa vastaan toimintaansa koskevia määräyksiä muulta kuin Euroopan keskuspankilta.
6/2/22, 1 1:43 AM Laki Suomen Pankista 214/1998 - Ajantasainen lainsäädäntö - FINLEX ®
https://finlex.fi/fi/laki/ajantasa/1998/19980214 2/9Suomen Pankin on oltava tarvittaessa yhteistoiminnassa valtioneuvoston ja muiden viranomaisten kanssa.
5 §
Toimivaltuudet
Suomen Pankki voi tehtäviensä hoitamiseksi:
1) antaa ja ottaa luottoa;
2) ottaa vastaan ja tehdä talletuksia;
3) harjoittaa arvopaperi-, jalometalli- ja valuuttakauppaa;
4) hoitaa maksuliikettä ja maksujen selvitystä;
5) harjoittaa muutakin arvopaperi-, raha- tai valuuttamarkkinatoimintaa;
6) antaa pankeille ja muille rahalaitoksille sekä vastaaville yhteisöille rahan käsittelyä koskevia määräyksiä
ja ohjeita.
Suomen Pankki voi omistaa osakkeita, osuuksia ja kiinteistöjä siinä määrin kuin se on perusteltua pankin
tehtävien hoitamiseksi tai toiminnan järjestämiseksi.
6 §
Julkisen rahoituksen kielto
Suomen Pankki ei saa antaa luottoa Euroopan unionin toimielimille tai laitoksille, Euroopan unionin
jäsenvaltiolle, sen alueelliselle, paikalliselle tai muulle viranomaiselle taikka muulle julkisyhteisölle.
Suomen Pankki ei myöskään saa merkitä 1 momentissa tarkoitettujen yhteisöjen liikkeeseen laskemia
velkasitoumuksia.
Mitä 1 ja 2 momentissa säädetään, koskee luottolaitoksia lukuun ottamatta myös yrityksiä, joissa 1
momentissa tarkoitetulla julkisyhteisöllä on määräysvalta. Suomen Pankin on keskuspankkirahoituksessa
kohdeltava julkisessa omistuksessa olevia luottolaitoksia samalla tavalla kuin yksityisiä luottolaitoksia.
7 §
Vakuudet
Suomen Pankilla on oltava luotonannossaan riittävät vakuudet.
2 momentti on kumottu L:lla 26.11.1999/1084 .
8 §
Peruspääoma
Suomen Pankilla on kantarahasto ja vararahasto.
Vararahastoa voidaan käyttää kantarahaston korotukseen tai alijäämän kattamiseen siten kuin 21 §:ssä
säädetään.
2 luku
Hallinto
9 §
Toimielimet
Suomen Pankin toimielimiä ovat pankkivaltuusto ja johtokunta.
10 §
Pankkivaltuusto
6/2/22, 1 1:43 AM Laki Suomen Pankista 214/1998 - Ajantasainen lainsäädäntö - FINLEX ®
https://finlex.fi/fi/laki/ajantasa/1998/19980214 3/9Pankkivaltuustoon kuuluu yhdeksän eduskunnan valitsemaa pankkivaltuutettua. Pankkivaltuutetut valitsevat
keskuudestaan puheenjohtajan ja varapuheenjohtajan.
Pankkivaltuutettu on velvollinen eroamaan, jos hänet kutsutaan valtioneuvoston jäseneksi tai nimitetään
johtokunnan jäseneksi taikka jos hän on ottanut sellaisen toimen, joka pankkivaltuuston yksimielisen
päätöksen mukaan ei sovellu hoidettavaksi pankkivaltuutetun toimen ohella.
11 §
Pankkivaltuuston tehtävät
Suomen Pankin hallintoa ja toimintaa valvovana toimielimenä pankkivaltuuston tehtävänä on:
1) vahvistaa johtokunnan esityksestä pankin tilinpäätöksen perusteet;
2) päättää tilintarkastajien lausunnon perusteella pankin tuloslaskelman ja taseen vahvistamisesta;
3) päättää johtokunnan esityksestä pankin tilikauden tulosta koskevista toimenpiteistä;
4) antaa eduskunnalle vuosittain kertomus pankin toiminnasta ja hallinnosta sekä pankkivaltuuston
käsittelemistä tärkeimmistä asioista;
5) antaa eduskunnalle tarvittaessa kertomuksia rahapolitiikan toteuttamisesta ja muusta pankin toiminnasta.
Pankkivaltuuston tehtävänä Suomen Pankin hallinnon osalta on:
1) tehdä valtioneuvostolle esitys johtokunnan puheenjohtajan viran täyttämisestä; (19.12.2008/850)
2) päättää johtokunnan jäsenten palkkauksen, virkavapauden ja vuosiloman määräytymisen perusteista sekä
viran hoitamisesta yli viikon kestävän virkavapauden ajan;
3) päättää varoituksen antamisesta johtokunnan jäsenelle sekä ratkaista muut johtokunnan jäsenten
virkasuhteeseen liittyvät asiat;
4) nimittää johtajat johtokunnan esityksestä;
5) määrätä johtokunnan varapuheenjohtaja;
6) antaa johtokunnan esityksestä määräykset pankin eläkevastuun hoitamisesta; (26.3.2021/247)
7) antaa johtokunnan esityksestä määräykset pankin virkamiehiltä vaadittavasta kielitaidosta.
Lisäksi pankkivaltuuston tehtävänä on:
1) päättää eduskunnalle tehtävistä esityksistä;
2) päättää valtioneuvostolle tehtävistä ehdotuksista periaatteellisesti merkityksellisissä asioissa;
3) vahvistaa eduskunnan valitsemille tilintarkastajille ja heidän sihteerilleen maksettavien palkkioiden ja
korvausten perusteet;
4) vahvistaa johtokunnan esityksestä 15 §:n 3 momentissa tarkoitettu johtosääntö;
5) määrätä maksettavaksi korvaus pankin virkamiehen nimittämisestä määräajaksi ilman laissa säädettyä
perustetta.
Pankkivaltuustolla on oikeus saada tässä pykälässä säädettyjen tehtäviensä hoitamiseksi tarvittavat tiedot.
12 §
Pankkivaltuuston päätöksenteko
6/2/22, 1 1:43 AM Laki Suomen Pankista 214/1998 - Ajantasainen lainsäädäntö - FINLEX ®
https://finlex.fi/fi/laki/ajantasa/1998/19980214 4/9Pankkivaltuusto on päätösvaltainen, kun läsnä on vähintään kuusi jäsentä. Päätökseksi katsotaan mielipide,
jota useimmat ovat kannattaneet. Jos äänet menevät tasan, ratkaisee puheenjohtajan ääni.
Johtokunnan jäsenillä on oikeus olla läsnä ja käyttää puhevaltaa pankkivaltuuston kokouksessa.
13 §
Johtokunta
Johtokuntaan kuuluu puheenjohtaja ja enintään viisi muuta jäsentä. T asavallan presidentti nimittää
johtokunnan puheenjohtajan seitsemän vuoden toimikaudeksi. Muut jäsenet nimittää pankkivaltuusto viiden
vuoden toimikaudeksi. Kelpoisuusvaatimuksena johtokunnan jäsenen virkaan on virkaan soveltuva ylempi
korkeakoulututkinto ja hyvä perehtyneisyys rahatalouteen tai rahoitustoimintaan sekä käytännössä osoitettu
johtamistaito ja johtamiskokemus. (19.12.2008/850)
Johtokunnan puheenjohtaja on Suomen Pankin pääjohtaja.
Sama henkilö voidaan nimittää johtokunnan jäseneksi enintään kolmeksi toimikaudeksi. Johtokunnan
puheenjohtajaksi voidaan sama henkilö kuitenkin nimittää kahdeksi toimikaudeksi, vaikka hän on toiminut
aikaisemmin johtokunnan jäsenenä.
14 §
Johtokunnan tehtävät
Johtokunta huolehtii Suomen Pankille kuuluvien tehtävien hoitamisesta ja pankin hallinnosta, jollei asia ole
lailla säädetty pankkivaltuuston tehtäviin kuuluvaksi tai jollei rahoitustarkastuslaista (503/1993)  muuta
johdu.
Pankin toiminta on järjestettävä tehokkaalla ja taloudellisella tavalla.
Johtokunnalla on oikeus antaa tarkempia määräyksiä pankin yksiköiden ja pankin palveluksessa olevien
tehtävistä ja toimivallasta.
Pääjohtaja ja muut johtokunnan jäsenet ovat velvollisia säännöllisesti antamaan selvityksiä
pankkivaltuustolle rahapolitiikan toteuttamisesta ja muusta pankin toiminnasta.
RahoitustarkastusL 503/1993  on kumottu L:lla 587/2003 . Ks. L Finanssivalvonnasta 878/2008 .
15 §
Johtokunnan päätöksenteko
Johtokunta on päätösvaltainen, kun läsnä on vähintään kolme jäsentä. Päätökseksi katsotaan mielipide, jota
useimmat ovat kannattaneet. Jos äänet menevät tasan, ratkaisee puheenjohtajan ääni.
Suomen Pankin pääjohtajan riippumattomuudesta ja toimivallasta hänen suorittaessaan tehtäviään Euroopan
keskuspankin neuvostossa määrätään perustamissopimuksessa ja perussäännössä.
Johtokunnan päätösmenettelystä ja esittelystä sen yhteydessä voidaan antaa tarkempia määräyksiä
johtosäännössä.
16 §
Johtokunnan jäsenen virkasuhteen päättäminen
Tasavallan presidentti voi erottaa johtokunnan puheenjohtajan ja pankkivaltuusto johtokunnan muun jäsenen
ainoastaan, jos hän ei enää täytä niitä vaatimuksia, joita hänen tehtävänsä edellyttävät, tai jos hän on
syyllistynyt vakavaan rikkomukseen. (19.12.2008/850)
Edellä 1 momentissa tarkoitetusta päätöksestä saa muu johtokunnan jäsen kuin puheenjohtaja valittaa
korkeimpaan hallinto-oikeuteen. Muutoksenhausta hallintotuomioistuimeen säädetään oikeudenkäynnistä
hallintoasioissa annetussa laissa (808/2019) . Johtokunnan puheenjohtajan valitusoikeudesta määrätään
perussäännössä. (17.1.2020/18)
6/2/22, 1 1:43 AM Laki Suomen Pankista 214/1998 - Ajantasainen lainsäädäntö - FINLEX ®
https://finlex.fi/fi/laki/ajantasa/1998/19980214 5/917 §
Johtokunnan jäsenen sivutoimilupa
Johtokunnan jäsen ei saa ottaa vastaan eikä pitää sivutointa, ellei pankkivaltuusto hakemuksesta myönnä
hänelle siihen lupaa. Sivutoimilupa voidaan antaa myös määräajaksi ja rajoitettuna. Sivutoimilupa voidaan
peruuttaa, kun siihen on syytä.
Harkittaessa sivutoimiluvan myöntämistä on otettava huomioon, että johtokunnan jäsen ei saa tulla
sivutoimen vuoksi esteelliseksi tehtävässään. Sivutoimi ei myöskään saa vaarantaa luottamusta johtokunnan
jäseneen hänen Euroopan keskuspankkijärjestelmän tai muiden tehtäviensä hoidossa eikä muutenkaan haitata
tehtävien asianmukaista hoitamista.
Sivutoimella tarkoitetaan 1 ja 2 momentissa virkaa sekä palkattua ja palkatonta työtä ja tehtävää, joista
johtokunnan jäsenellä on oikeus kieltäytyä, samoin kuin ammattia, elinkeinoa ja liikettä.
18 § (18.9.2015/1177)
Tilintarkastajien valinta
Eduskunta valitsee Suomen Pankin tilinpäätöstä ja kirjanpitoa sekä hallintoa tarkastamaan viisi
tilintarkastajaa ja kullekin heistä yhden varajäsenen.
Vähintään kahden tilintarkastajan ja heidän varajäsentensä on oltava KHT -tilintarkastajia tai JHT -
tilintarkastajia.
Tilintarkastajat valitsevat keskuudestaan puheenjohtajan ja ottavat sihteerin, jonka tulee olla KHT -
tilintarkastaja.
3 luku
Tilinpäätös, rahoitustulo, voiton käyttö ja tilintarkastus
19 §
Tilinpäätös
Suomen Pankin tilikausi on kalenterivuosi.
Tilinpäätös, joka käsittää taseen, tuloslaskelman ja niiden liitetiedot sekä toimintakertomuksen, on laadittava
helmikuun loppuun mennessä ja julkaistava huhtikuun loppuun mennessä.
Tilinpäätöksen tulee antaa oikeat ja riittävät tiedot pankin taloudellisesta asemasta ja tuloksen
muodostumisesta. T ilinpäätöksen laatii ja allekirjoittaa johtokunta.
Pankin tase julkistetaan tilikauden aikana kuukausittain.
20 §
Kirjanpito
Suomen Pankin on kirjanpidossaan noudatettava hyvää kirjanpitotapaa.
Tilinpäätöksessä voidaan tehdä varauksia, jos se pankin rahastojen reaaliarvon turvaamiseksi taikka
valuuttakurssien tai arvopaperien markkinahintojen muutoksista aiheutuvien tuloksen vaihtelujen
tasaamiseksi on tarpeen.
Tilinpäätöksessä voidaan tehdä pankin eläkevastuun kattamiseksi tarpeellisia varauksia.
21 §
Rahoitustulo ja voiton käyttö
Euroopan keskuspankkijärjestelmässä rahapoliittisten tehtävien hoidon yhteydessä kertyvä rahoitustulo
lasketaan ja jaetaan kansallisten keskuspankkien kesken perussäännön määräysten ja Euroopan keskuspankin
neuvoston tekemien päätösten mukaisesti.
6/2/22, 1 1:43 AM Laki Suomen Pankista 214/1998 - Ajantasainen lainsäädäntö - FINLEX ®
https://finlex.fi/fi/laki/ajantasa/1998/19980214 6/9Suomen Pankin voitosta, sen jälkeen kun Euroopan keskuspankkijärjestelmässä kertyvä rahoitustulo on
tilinpäätöksessä otettu huomioon, käytetään puolet vararahaston kartuttamiseen. Muu osa ylijäämästä
siirretään käytettäväksi valtion tarpeisiin. Pankkivaltuusto voi päättää voiton käyttämisestä toisin, jos se
pankin taloudellisen aseman tai vararahaston suuruuden vuoksi on perusteltua. V altion tarpeisiin käytettävän
voiton osan käytöstä päättää eduskunta.
Jos pankin tilinpäätös on tappiollinen, tappio on katettava vararahastosta. Siltä osin kuin vararahasto ei riitä,
tappio voidaan jättää kattamatta toistaiseksi. Seuraavien vuosien voitto on ensisijaisesti käytettävä kattamatta
jääneiden tappioiden kattamiseen.
22 §
Tilintarkastus
Eduskunnan valitsemat tilintarkastajat toimittavat Suomen Pankin tilintarkastuksen vuosittain tilivuotta
seuraavan maaliskuun loppuun mennessä.
Tilintarkastuksessa on noudatettava hyvää tilintarkastustapaa.
Tilintarkastajien käyttöön on annettava kaikki asiakirjat ja tiedot, jotka he katsovat tarpeellisiksi
tilintarkastuksen toimittamiseksi.
Euroopan unionin neuvoston hyväksymien tilintarkastajien oikeudesta tarkastaa Suomen Pankin kirjanpito ja
tilit sekä saada tiedot pankin toimista määrätään perussäännössä.
23 §
Tilintarkastuskertomus
Eduskunnan valitsemien tilintarkastajien tulee antaa pankkivaltuustolle kirjallinen tarkastuskertomus, joka
sisältää lausunnot pankkivaltuuston vahvistamien tilinpäätöksen perusteiden noudattamisesta tilinpäätöstä
laadittaessa, tuloslaskelman ja taseen vahvistamisesta sekä johtokunnan ehdotuksesta pankin tulosta
koskeviksi toimenpiteiksi. Lisäksi tilintarkastuskertomukseen on otettava mahdolliset muistutukset, jotka
saattavat vaikuttaa tuloslaskelman ja taseen vahvistamiseen.
4 luku
Erinäiset säännökset
24 §
Hallintomenettely ja virkakieli
Suomen Pankissa noudatetaan hallintomenettelylakia (598/1982)  käsiteltäessä hallintoasioita.
Suomen Pankin virkakielestä on voimassa, mitä kaksikielisen virka-alueen virkakielestä säädetään.
HallintomenettelyL 598/1982  on kumottu HallintoL:lla 434/2003 . Ks. KieliL 423/2003 12 § .
25 §
Maksut
Suomen Pankki on oikeutettu perimään suoritteistaan maksuja. Pankin viranomaistoiminnan suoritteista
perittäviä maksuja määrättäessä on, muiden kuin Euroopan keskuspankkijärjestelmän tehtävistä perittävien
maksujen osalta, otettava soveltuvin osin huomioon, mitä valtion maksuperustelaissa (150/1992)  säädetään.
26 §
Oikeus saada ja velvollisuus antaa tietoja (8.8.2014/619)
Suomen Pankilla on muiden salassapitosäännösten estämättä oikeus saada viranomaisilta sekä luotto- ja
rahoituslaitoksilta ja muilta rahoitusmarkkinoilla toimivilta kaikki ne ilmoitukset, selvitykset ja muut tiedot,
jotka ovat tarpeen pankin laissa säädettyjen tehtävien suorittamiseksi.
Suomen Pankilla on salassapitosäännösten estämättä velvollisuus antaa tietoja rahoitusmarkkinoita
valvovalle viranomaiselle sekä muita kuin tilastotarkoituksiin saatuja tietoja muulle viranomaiselle, jolla on
6/2/22, 1 1:43 AM Laki Suomen Pankista 214/1998 - Ajantasainen lainsäädäntö - FINLEX ®
https://finlex.fi/fi/laki/ajantasa/1998/19980214 7/9lain nojalla oikeus saada sellaisia tietoja. T ilastotarkoituksiin saatuja tietoja pankilla on oikeus luovuttaa
muulle viranomaiselle tilastotarkoituksiin, jos viranomaisella on lain nojalla oikeus saada sellaisia tietoja.
Oikeudesta saada ja antaa Euroopan keskuspankkijärjestelmän tehtäviä koskevia tietoja säädetään lisäksi
Euroopan yhteisön lainsäädännössä.
Suomen Pankin on sen estämättä, mitä tietojen salassapidosta muualla laissa säädetään, ilmoitettava
viipymättä Finanssivalvonnalle ja Finanssivalvonnasta annetun lain (878/2008) 71 §:n  1 momentin 1 ja 3
kohdassa tarkoitetuille viranomaisille, jos Suomen Pankin tietoon tulee Euroopan valvontaviranomaisen
(Euroopan pankkiviranomainen) perustamisesta sekä päätöksen N:o 716/2009/EY muuttamisesta ja
komission päätöksen 2009/78/EY kumoamisesta annetun Euroopan parlamentin ja neuvoston asetuksen
(EU) N:o 1093/2010 18 artiklassa tarkoitettu tai siihen rinnastettava kriisitilanne Suomessa. (26.3.2021/247)
26 a § (19.12.2014/1203)
Yhteistyö valtiovarainministeriön, Finanssivalvonnan ja Rahoitusvakausviraston kanssa
Suomen Pankin on tehtävä yhteistyötä valtiovarainministeriön, Finanssivalvonnan ja
rahoitusvakausviranomaisesta annetussa laissa (1195/2014)  tarkoitetun Rahoitusvakausviraston kanssa
luottolaitosten ja sijoituspalveluyritysten kriisinratkaisusta annetussa laissa (1194/2014)  tarkoitettujen
kriisinratkaisutoimien suunnittelussa ja valvonnassa sekä tehtyjen päätösten seurannassa.
27 §
Velvollisuus antaa tietoja valiokunnalle
Suomen Pankki on velvollinen antamaan eduskunnan valiokunnalle kaikki ne tiedot, jotka ovat tarpeen
valiokunnan tehtävien hoitamiseksi.
28 § (7.8.2015/947)
Oikeus saada tietoja maksutasetilastointia varten
Jokaisen on annettava Suomen Pankille maksutasetilastointia varten sen antamien ohjeiden mukaisesti tiedot
seuraavista toimistaan:
1) maksut ulkomaille ja ulkomailta;
2) saamiset ulkomailta, muut ulkomailla olevat varat sekä velat ulkomaille;
3) muista toimista, jotka muuttavat tai saattavat muuttaa saamisia ulkomailta tai velkoja ulkomaille.
Suomen Pankki voi uhkasakolla velvoittaa antamaan 1 momentissa tarkoitetut tiedot. Uhkasakon tuomitsee
maksettavaksi Suomen Pankki.
Edellä 2 momentissa tarkoitettuun päätökseen ja hallinto-oikeuden uhkasakon tuomitsemista koskevassa
asiassa antamaan päätökseen saa hakea muutosta valittamalla. Muutoksenhausta hallintotuomioistuimeen
säädetään oikeudenkäynnistä hallintoasioissa annetussa laissa. Päätös voidaan valituksesta huolimatta panna
täytäntöön, jollei valitusviranomainen toisin määrää. (17.1.2020/18)
29 §
Puhevallan käyttö ja oikeuspaikka
Johtokunta käyttää Suomen Pankin puhevaltaa Euroopan yhteisöjen tuomioistuimessa ja muissa
tuomioistuimissa sekä muissa viranomaisissa ja yhteisöissä.
Riita-asioissa Suomen Pankki vastaa Helsingin käräjäoikeudessa.
30 § (17.11.2000/962)
30 § on kumottu L:lla 17.11.2000/962 .
5 luku
Voimaantulo
6/2/22, 1 1:43 AM Laki Suomen Pankista 214/1998 - Ajantasainen lainsäädäntö - FINLEX ®
https://finlex.fi/fi/laki/ajantasa/1998/19980214 8/931 §
Voimaantulo- ja siirtymäsäännökset
Tämä laki tulee voimaan, kun Suomi perustamissopimuksen 109 l artiklan mukaisesti osallistuu
yhtenäisvaluutan alueeseen. Tällä lailla kumotaan Suomen Pankista 24 päivänä heinäkuuta 1997 annettu laki
(719/1997)  siihen myöhemmin tehtyine muutoksineen, jäljempänä aikaisempi laki . Aikaisemman lain 3 luku,
36, 43 ja 45–48 § ovat kuitenkin voimassa, kunnes lailla toisin säädetään.
Tämän lain 4 ja 15–17 § tulevat kuitenkin 1 momentista poiketen voimaan jo 1 päivänä toukokuuta 1998.
Niiden voimaantuloon asti niiden asemesta sovelletaan aikaisemman lain 5 ja 17–19 §:ää.
Ennen lain voimaantuloa voidaan ryhtyä lain täytäntöönpanon edellyttämiin toimenpiteisiin.
HE 6/1998 , TaVM 3/1998, EV 20/1998
Muutossäädösten voimaantulo ja soveltaminen:
18.12.1998/1004:
Tämä laki tulee voimaan Suomen Pankista annetun lain 31 §:ssä säädettynä ajankohtana.
HE 259/1998 , TaVM 33/1998, EV 209/1998, Neuvoston direktiivi 98/26/EY ; EYVL N:o L 166, 1 1.6.1998, s.
45
26.11.1999/1084:
HE 99/1999 , TaVM 10/1999, EV 56/1999, Neuvoston direktiivi 98/26/EY ; EYVL N:o L 166, 1 1.6.1998, s.
45
17.11.2000/962:
Tämä laki tulee voimaan 1 päivänä joulukuuta 2000.
HE 57/2000 , LaVM 7/2000, EV 101/2000
19.12.2008/850:
Tämä laki tulee voimaan 1 päivänä tammikuuta 2009.
HE 64/2008 , TaVM 23/2008, EV 178/2008
9.12.2011/1243:
Tämä laki tulee voimaan 31 päivänä joulukuuta 201 1.
HE 71/201 1, TaVM 4/201 1, EV 30/201 1, Euroopan parlamentin ja neuvoston direktiivi 2010/78/EU
(32010L0078) ; EUVL N:o L 331, 15.12.2010, s. 120 - 161
8.8.2014/619:
Tämä laki tulee voimaan 15 päivänä elokuuta 2014.
HE 39/2014 , TaVM 6/2014, EV 62/2014
19.12.2014/1203:
Tämä laki tulee voimaan 1 päivänä tammikuuta 2015.
HE 175/2014 , TaVM 20/2014, EV 191/2014, Euroopan parlamentin ja neuvoston direktiivi 2014/59/EU
(32014L0059) ; EUVL L 173, 12.6.2014, s. 190
7.8.2015/947:
Tämä laki tulee voimaan 1 päivänä tammikuuta 2016.
6/2/22, 1 1:43 AM Laki Suomen Pankista 214/1998 - Ajantasainen lainsäädäntö - FINLEX ®
https://finlex.fi/fi/laki/ajantasa/1998/19980214 9/9Muutoksenhaussa ennen tämän lain voimaantuloa annettuun hallintopäätökseen sovelletaan tämän lain
voimaan tullessa voimassa olleita säännöksiä.
HE 230/2014 , LaVM 26/2014, EV 319/2014
18.9.2015/1177:
Tämä laki tulee voimaan 1 päivänä tammikuuta 2016.
HE 254/2014 , TaVM 34/2014, EV 371/2014
17.1.2020/18:
Tämä laki tulee voimaan 31 päivänä tammikuuta 2020.
HE 55/2019 , LaVM 2/2019, EV 67/2019
26.3.2021/247:
Tämä laki tulee voimaan 1 päivänä huhtikuuta 2021.
HE 171/2020 , TaVM 3/2021, EV 12/2021
Finlex  › Lainsäädäntö  › Ajantasainen lainsäädäntö  › Vuosi 1998  › 27.3.1998/214
Finlex ® on oikeusministeriön omistama oikeudellisen aineiston julkinen ja maksuton Internet-palvelu.
 Finlexin sisällön tuottaa ja sitä ylläpitää Edita Publishing Oy. Oikeusministeriö tai Edita eivät vastaa tietokantojen sisällössä mahdollisesti esiintyvistä virheistä, niiden käytöstä käyttäjälle
aiheutuvista välittömistä tai välillisistä vahingoista tai Internet-tietoverkossa esiintyvistä käyttökatkoista tai muista häiriöistä.